חוקרים טוענים: פעילות השמש צפויה לרדת בצורה דרמטית, ועלולה לשנות את מזג האוויר
موضوع: חוקרים טוענים: פעילות השמש צפויה לרדת בצורה דרמטית, ועלולה לשנות את מזג האוויר الثلاثاء يونيو 21, 2011 4:31 am
ממחצית המאה ה-17 ועד תחילת המאה ה-18, אסטרונומים שעקבו בטלסקופיהם אחר השמש תיעדו צניחה דרמטית ובלתי מוסברת במספר כתמי השמש - אזורים כהים וקרים יותר על פני הכוכב שמעידים על פעילות מגנטית מוגברת. ממש באותה תקופה חוו תושבי אירופה וצפון אמריקה חורפים קשים במיוחד. הטענה שיש קשר בין שתי התופעות בתקופה זו סופגת ביקורת מצד מדענים, אך יש הסכמה שלפיה הפעילות הסולרית המתבטאת בכתמי השמש משפיעה על מזג האוויר על פני כדור הארץ. "רואים שהתהליכים הולכים במקביל אבל לא מבינים את הקשר הפיזיקלי ביניהם", אומר חוקר האקלים פרופ' דני רוזנפלד מהאוניברסיטה העברית.
מדענים יודעים לומר שריבוי של כתמי שמש קשור לפעילות מוגברת שלה, שמתבטאת בין היתר בהתפרצויות מסיביות של גזים מיוננים. שיירי גזים מהסערות הסולריות הללו עלולים להגיע לכדור הארץ ולשתק לוויינים חיוניים לתקשורת ומערכות חשמל.
מספר כתמי השמש משתנה למעשה כל הזמן, במחזוריות של 11 שנה, כלומר עם הפרש של 5.5 שנים בין שיא פעילות השמש למינימום הפעילות שלה. המחזור הנוכחי נחשב חלש ביחס לעשורים האחרונים. רק באחרונה, באיחור מסוים, החלה השמש לצאת מתקופת הפעילות המינימלית שלה, ומדענים חוזים שהפעילות תגיע לשיאה בסוף 2013.
בזמן שמדענים מנסים להעלות את המודעות לנזקים הגדולים שסערות שמש עשויות לגרום, כעת טוענים מדענים בשלושה מחקרים שונים שהציגו בכינוס של האגודה האסטרונומית האמריקאית, שבמחזור הבא שיתחיל ב-2019 צפוי להופיע מספר מועט של כתמי שמש, אולי ממש כמו במאה ה-17 וה-18.
מדענים רבים ממהרים לסייג ולומר שקשה לחזות קדימה את פעילות השמש בסוף העשור הנוכחי, אך המחקרים החדשים מצביעים על כמה תופעות שלכאורה יכולות להיות אינדיקציות ראשוניות למחזור הבא. הגיאופיזיקאי פרופ' יואב יאיר מהאוניברסיטה הפתוחה מסביר כי אחת מהאינדיקציות הללו נוגעת להופעתם של זרמי פלזמה (גז מיונן) המקיפים את השמש ומגיעים לטמפרטורות של עשרות אלפי מעלות. הכלל הוא, מסביר פרופ' יאיר, ש"באמצע מחזור פעילות השמש הנוכחי כבר צריכים לראות את התחלת הופעת הזרמים בקטבים. אבל אנחנו לא רואים אותם, למרות שהיו אמורים להיות שם כבר לפני שנתיים. כלומר, יש חשד גדול שהמחזור הבא של כתמי השמש לא יופיע כלל ואם יופיע, הוא יהיה חלש".
פרופ' יאיר אומר שאם פעילות השיא הקרבה של המחזור הנוכחי, בסוף 2013, לא תהיה מרשימה במיוחד, זו תהיה אינדיקציה נוספת לבאות. לדבריו, אין זה אומר שאנו צפויים לתקופה ארוכה של חורפים קשים. "האטמוספרה היום היא לא האטמוספרה במאה ה-17", הוא מזכיר. "הכפלנו מאז את גזי החממה כך שאנו כבר בתנאי פתיחה יותר חמים".
האסטרופיזיקאי פרופ' ניר שביב מהאוניברסיטה העברית אומר כי לא ניתן להיאחז בתחזיות מהסוג שהוצגו בכנס האחרון. גם אם הן יתבררו כנכונות, הוא אומר, לא ניתן יהיה ללמוד מהן דבר. לדבריו, "זה כמו לשאול זוכה בלוטו מה סוד ההצלחה שלו".